Eesti kirjanduslooline kirjandus on küll juba üsna vana. Esimene sellesarnane katsetus ilmus juba a. 1715 tallinnakeelse Uue Testamendi eeskõnena. Hiljeminigi ilmus sääraseid katseid mitmeid. Kuid ükski neist pole tõusnud sellele tasemele, et oleks omagi aja kohta olnud natukegi rahuldav eesti kirjanduse arengu ülevaade. Alles K. kirjanduslugu vastab neile nõudeile, mis üldiselt seatakse sarnastele teostele. Sellega on K. meie uuema kirjandusloolise  kirjanduse põhjendaja. Et sel teosel on puudusi, mis esinevad igas ulatuslikumas töös, see ei vähenda veel palju selle väärtust ja tähtsust. Juba see määratu materjal üksi, mis K. on siia kogunud, annab raamatule kadumatu väärtuse. Peale selle on teosel veel muidki voorusi.